
Avaliku ürituse „Võidu päev” loa taotluse rahuldamine
1. Asjaolud ja menetluse käik

29.04.2011.a. esitas MTÜ Narva Linna Veteranide Liit reg.kood 80033663  Narva Linnavalitsuse Linnavara- ja Majandusametile avaliku ürituse loa taotluse.

MTÜ Narva Linna Veteranide Liit kavandab viia läbi 08.05.2011.a. kellaajal 11.30-14.30 Narva linnas avalikkusele suunatud ürituse „Võidu päev“. Sihtgrupiks on linnaelanikud ja külalised. Eeldatav maksimaalne osavõtjate arv on 1000 inimest. Üritusest osavõtt on kõigile huvilistele tasuta ning alkoholi müüki ei toimu. Üritus viiakse läbi miitingu, kontserdi ja rongkäigu vormis. Miitingu ja kontserdi kohaks on Peetri plats. Rongkäigu läbiviimise marsruudiks on Peetri plats – Puškini tänav – Hariduse tänav – Vestervalli tänav – Sadama tee.  Avaliku üritusega kaasneb kõrgendatud turvarisk. Korra tagamiseks üritusel sõlmitakse leping turvafirmaga.
Juhindudes ülaltoodust ning Narva Linnavolikogu 06.03.2008.a määrusest nr 18 „Avaliku korra eeskiri” kuulub MTÜ Narva Linna Veteranide Liit loa taotlus avaliku ürituse „Võidu päev” korraldamiseks rahuldamisele.
 
2. Õiguslikud alused

Kohaliku omavalitsuse korralduse seaduse § 30 lõige 1 punkti 2 kohaselt linnavalitsus lahendab ja korraldab kohaliku elu küsimusi, mis volikogu määruste või otsustega või valla või linna põhimäärusega on pandud täitmiseks valitsusele.

Vastavalt Narva Linnavolikogu 06.03.2008.a. vastu võetud määruse nr 18 „Narva linna avaliku korra eeskiri” § 11 lõikes 1 sätestatule avaliku ürituse luba vormistatakse Narva Linnavalitsuse korraldusena, millega rahuldatakse loa taotlus.

3. Otsus
3.1. Rahuldada MTÜ Narva Linna Veteranide Liit taotlus avaliku ürituse „Võidu päev” läbiviimiseks. 

3.2. Avaliku ürituse korraldajaks on MTÜ Narva Linna Veteranide Liit, reg.kood 80033663, Tallinna mnt 6b, 20304 Narva. 

3.3.  Rongkäigu läbiviimise marsruudiks on Peetri plats – Puškini tänav – Hariduse tänav – Vestervalli tänav – Sadama tee. 
3.4. Miitingu ja kontserdi läbiviimise kohaks on Peetri plats, Narva.
3.5. Avalik üritus algab 08.05.2011.a. kell 11.30 ning lõpeb 08.05.2011 kell 14.30.

3.6. Avaliku ürituse läbiviimisel tuleb järgida Narva Linnavolikogu 06.03.2008.a määrusega nr 16 „Narva linna heakorra eeskiri“ ja Narva Linnavolikogu 06.03.2008.a määrusega nr 18 „Narva linna avaliku korra eeskiri” kehtestatud nõudeid.

4. Rakendussätted

4.1. Narva Linnavalitsuse Linnavara- ja Majandusametil teha korraldus asjaosalistele teatavaks. 
4.2. Korraldus jõustub teatavakstegemisest.
4.3. Käesolevat korraldust on võimalik vaidlustada Tartu Halduskohtu Jõhvi kohtumajas 30 päeva jooksul haldusakti teatavakstegemisest.

